b'\n_START_ARTICLE_\nProtin\n_START_SECTION_\nZnaki in simptomi\n_START_PARAGRAPH_\nProtin se lahko izrazi na ve\xc4\x8d na\xc4\x8dinov, najbolj obi\xc4\x8dajno pa gre za ponavljajo\xc4\x8de se napade akutnega vnetnega artritisa (pordel, mehek, topel, otekel sklep). Metatarzofalagnealni sklep pri korenu no\xc5\xbenega palca je prizadet najpogosteje, in sicer v okoli polovici primerov..Prizadene lahko tudi druge sklepe, kot so gle\xc5\xbenji, kolena, zapestja in prsti. Bole\xc4\x8dina v sklepi se obi\xc4\x8dajno javlja v 2-4 urah in pono\xc4\x8di. Razlog za pojav pono\xc4\x8di je zni\xc5\xbeanje telesne temperature. Poleg bole\xc4\x8dine se lahko redko pojavijo tudi drugi simptomi, kot so utrujenost in vro\xc4\x8dina._NEWLINE_Dolgotrajno zvi\xc5\xa1ane ravni se\xc4\x8dne kisline (hiperurikemija) lahko povzro\xc4\x8di pojav drugih simptomov, kot so trdo, nebole\xc4\x8de nalaganje kristalov se\xc4\x8dne kisline, znano kot tofi. Obse\xc5\xbeni tofi lahko privedejo do kroni\xc4\x8dnega artritisa zaradi erozije kosti. Posledica povi\xc5\xa1ane ravni se\xc4\x8dne kisline je lahko tvorba kristalov v ledvicah, \xc4\x8demur sledijo ledvi\xc4\x8dni kamni in akutne obstruktivne nefropatije.\n_START_SECTION_\nVzroki\n_START_PARAGRAPH_\nVisoka raven se\xc4\x8dne kisline v krvi je osnovni vzrok za protin. Za to je lahko ve\xc4\x8d razlogov, med drugim prehrana, genska nagnjenost, ali prenizko izlo\xc4\x8danje urata, to je soli se\xc4\x8dne kisline. Prenizko izlo\xc4\x8danje se\xc4\x8dne kisline v ledvicah je glavni vzrok hiperurikemije v pribli\xc5\xbeno 90% primerov, prekomerno pa v manj kot 10%. Pribli\xc5\xbeno 10\xc2\xa0% ljudi s hiperurikemijo prej ali slej dobi protin. Tveganje pa je odvisno od stopnje hiperurikemije. Pri ravneh med 415 in 530\xc2\xa0\xce\xbcmol/L (7 in 8,9\xc2\xa0mg/dL) zna\xc5\xa1a tveganje 0,5\xc2\xa0% na leto, pri osebah z ravnjo nad 535\xc2\xa0\xce\xbcmol/L (9\xc2\xa0mg/dl) pa gre za riziko 4,5\xc2\xa0% na leto.\n_START_SECTION_\nNa\xc4\x8din \xc5\xbeivljenja\n_START_PARAGRAPH_\nPrehrana je vzrok za pribli\xc5\xbeno 12\xc2\xa0% primerov protina. Pomembni so predvsem u\xc5\xbeivanje alkohola, pija\xc4\x8de, sladkane s fruktozo, meso in morski sade\xc5\xbei. Drugi spro\xc5\xbeilci so med drugim po\xc5\xa1kodbe in operacije. Nedavne \xc5\xa1tudije so pokazale, da nekateri prehranjevalni dejavniki, med drugim s purini bogata zelenjava (npr. fi\xc5\xbeol, grah, le\xc4\x8da in \xc5\xa1pina\xc4\x8da) in celotna koli\xc4\x8dina zau\xc5\xbeitih beljakovin na bolezen ne vplivajo. Kava, vitamin C, mle\xc4\x8dni proizvodi in telesna dejavnost zmanj\xc5\xa1ujejo tveganje. Tveganje verjetno zmanj\xc5\xa1ujejo s tem, da zmanj\xc5\xa1ujejo odpornost na inzulin.\n_START_SECTION_\nGenetika\n_START_PARAGRAPH_\nPojav protina je delno genetskega izvora, saj geni prispevajo okoli k 60\xc2\xa0% variabilnosti v ravni se\xc4\x8dne kisline. Za tri gene, SLC2A9,SLC22A12 in ABCG2, so ugotovili, da so obi\xc4\x8dajno povezani s protinom. Njihove variacije lahko tveganje pribli\xc5\xbeno podvojijo. Izguba funkcije zaradi mutacij v SLC2A9 in SLC22A12 povzro\xc4\x8da dedno hipourikemijo, ker zmanj\xc5\xa1uje absorpcijo in neovirano izlo\xc4\x8danje soli se\xc4\x8dne kisline. Protin vodi do zapletov pri nekaterih redkih genetskih boleznih, kot so dru\xc5\xbeinska mladoletni\xc5\xa1ka hiperuremi\xc4\x8dna nefropatija, medularna cisti\xc4\x8dna bolezen ledvic, pretirana aktivnost fosforibozilpirofosfat sintetaze in pomanjkanje hipoksantin-gvanin fosforiboziltransferaze, kot se ka\xc5\xbee pri Lesch-Nyhlanov sindromu.\n_START_SECTION_\nZdravstveno stanje\n_START_PARAGRAPH_\nProtin se pogosto pojavlja v kombinaciji z drugimi zdravstvenimi te\xc5\xbeavami. Metaboli\xc4\x8dni sindrom (kombinacija trebu\xc5\xa1ne debelosti, visokega krvnega tlaka, odpornosti na inzulin in nenormalne ravni lipidov) se pojavi v skoraj 75\xc2\xa0% primerov. Protin se pogosto pojavlja pri osebah, ki imajo policitemijo, zastrupitev s svincem, odpoved ledvic, hemoliti\xc4\x8dno anemijo, luskavico in presajene \xc4\x8dvrste organe. Indeks telesne mase nad 35 pove\xc4\x8duje pri mo\xc5\xa1kih tveganje za trikrat. Kroni\xc4\x8dna izpostavljenost svincu in s svincem onesna\xc5\xbeenemu alkoholu sta dejavnika pri protinu zaradi \xc5\xa1kodljivih u\xc4\x8dinkov svinca na delovanje ledvic. Lesch-Nyhanov sindrom je pogosto povezan z artitisom v obliki putike.\n_START_SECTION_\nZdravila\n_START_PARAGRAPH_\nDiuretiki so bili povezani z napadi protina. Nizka doza hidroklorotiazida tveganja ne pove\xc4\x8duje. Zdravili, ki pove\xc4\x8dujeta tveganje, sta tudi niacin in aspirin (acetilsalicilna kislina). Tudi imunosupresivni zdravili ciklosporin in takrolimus sta povezani s protinom;  ciklosporin bolj v kombinaciji s hidroklorotiazidom.\n_START_SECTION_\nPatofiziologija\n_START_PARAGRAPH_\nProtin je motnja v presnovi purinov. Pojavlja se, ko njihov kon\xc4\x8dni presnovek, se\xc4\x8dna kislina, kot mononatrijev urat kristalizira in se obarja v sklepih, na kitah in okoli\xc5\xa1kih tkivih. Ti kristali nato spro\xc5\xbeijo lokalno, imunsko posredovano vnetno reakcijo. V njej je klju\xc4\x8dna beljakovina interlevkin 1\xce\xb2. Z evolucijo so vi\xc5\xa1ji primati, kot recimo \xc4\x8dlovek, izgubili urikazo, ki razgrajuje se\xc4\x8dno kislino, tako da je do tega stanja za\xc4\x8delo prihajati pogosteje._NEWLINE_Kaj spro\xc5\xbei obarjanje se\xc4\x8dne kisline, \xc5\xa1e ni dodobra pojasnjeno. Lahko sicer kristalizira pri normalnih ravneh, vi\xc5\xa1ji nivoji pa pove\xc4\x8dujejo verjetnost, da bo do tega pri\xc5\xa1lo. Druge dejavniki, ki lahko spro\xc5\xbeijo akutno epizodo artritisa, so med drugim nizke temperature zaradi hitrih sprememb v ravni se\xc4\x8dne kisline, acidoza , hidracija \xc4\x8dlenkov in proteini v izvenceli\xc4\x8dni matrici, kot so proteoglikani, kolageni, in hondroitin sulfat. Pove\xc4\x8dano obarjanje pri nizkih temperaturah lahko delno pojasni, zakaj so najpogosteje prizadeti sklepi na nogah . Do hitrih sprememb v se\xc4\x8dni kislini lahko pride zaradi \xc5\xa1tevilnih dejavnikov, tako zaradi po\xc5\xa1kodb, operacij, kemoterapije, diuretikov in za\xc4\x8detka ali konca uporabe alopurinola. V primerjavi z drugimi zdravili za visok krvni tlak so zaviralci kalcijevih kanal\xc4\x8dkov in losartan povezani z ni\xc5\xbejim tveganjem za protin.\n_START_SECTION_\nDiagnoza\n_START_PARAGRAPH_\nProtin se lahko diagnosticira in zdravi brez nadaljnjih preiskav pri osebah s hiperurikemijo in klasi\xc4\x8dno podagro. \xc4\x8ce pa diagnoza ni jasna, je treba analizirati sinovialno teko\xc4\x8dino. Rentgen je sicer priro\xc4\x8dno sredstvo, kadar je treba potrditi kroni\xc4\x8den protin, vendar malo zale\xc5\xbee pri akutnih napadih.\n_START_SECTION_\nSklepna teko\xc4\x8dina\n_START_PARAGRAPH_\nDokon\xc4\x8dna diagnoza protina temelji na identifikaciji kristalov se\xc4\x8dne kisline v sklepni teko\xc4\x8dini ali tofih. Vse vzorce sklepne teko\xc4\x8dine, dobljene iz nediagnosticiranih vnetih sklepov, bi bilo treba preveriti na prisotnost teh kristalov. Pod mikroskopom in pri polarizirani osvetlitvi imajo igli podobno morfologijo in zelo negativno dvolomnost. Ta test je te\xc5\xbeko izvesti in pogosto zahteva usposobljenega opazovalca. Teko\xc4\x8dino je treba tudi preu\xc4\x8diti relativno hitro po aspiraciji, saj temperatura in pH vplivata na topnost kristalov.\n_START_SECTION_\nKrvne preiskave\n_START_PARAGRAPH_\nHiperurikemija je klasi\xc4\x8den znak za protin, vendar se pojavlja skoraj polovico \xc4\x8dasa brez hiperurikemije, in ve\xc4\x8dina ljudi s povi\xc5\xa1ano se\xc4\x8dno kislino nikoli ne dobi protina. Zato je z diagnosti\xc4\x8dnega stali\xc5\xa1\xc4\x8da koristnost merjenja ravni se\xc4\x8dne kisline omejena. Hiperurikemija je definirana kot raven uratov v plazmi nad 42 \xce\xbcmol/L (7,0/dL) pri mo\xc5\xa1kih in 360 \xce\xbcmol/L (6,0/dL) pri \xc5\xbeenskah. Druge krvne preiskave, ki se jih pogosto opravlja, so \xc5\xa1tevilo belih krvni\xc4\x8dk, stanje elektrolitov, testi ledvi\xc4\x8dnega delovanja in hitrost sedimetacije eritrocitov (SR). Vendar pa sta lahko tako \xc5\xa1tevilo belih krvnih celic kot tudi SR pri protinu tudi v odsotnosti oku\xc5\xbebe zvi\xc5\xa1ana. Obstajajo primeri, kjer je bilo \xc5\xa1tevilo belih krvnih celic nad 40,0\xc2\xb710 \xe2\x81\xb9/L (40,000/mm\xc2\xb3).\n_START_SECTION_\nDiferencialna diagnoza\n_START_PARAGRAPH_\nNajpomembnej\xc5\xa1a diferencialna diagnoza pri protinu je septi\xc4\x8dni artritis. To je treba upo\xc5\xa1tevati pri bolnikih z znaki oku\xc5\xbebe ali pri bolnikih, katerim zdravljenje stanja ne izbolj\xc5\xa1a. Za pomo\xc4\x8d pri diagnozi se lahko opravijo mikrobiolo\xc5\xa1ka testiranja (barvanje punktata sklepne teko\xc4\x8dine po Grammu in vzgoja bakterijske kulture na goji\xc5\xa1\xc4\x8du). Druge bolezni s podobnimi znaki so med drugim psevdoprotin in revmatoidni artritis. Protinske tofe, zlasti \xc4\x8de jih je najti v sklepu, je mogo\xc4\x8de napa\xc4\x8dno prepoznati kot karcinom bazalnih celic, ali kot kako drugo novotvorbo.\n_START_SECTION_\nPrepre\xc4\x8devanje\n_START_PARAGRAPH_\nSpremembe v \xc5\xbeivljenjskem slogu in zdravila lahko zni\xc5\xbeajo raven se\xc4\x8dne kisline. Pomembno je zni\xc5\xbeati vnos hrane kot je meso in morski sade\xc5\xbei, ustrezna koli\xc4\x8dina vitamina C, mera pri u\xc5\xbeivanju alkohola in fruktoze in prepre\xc4\x8devanje debelosti. Nizkokalori\xc4\x8dna prehrana pri debelih mo\xc5\xa1kih zni\xc5\xbea raven se\xc4\x8dne kisline na 100 mol/L (1,7 mg/dL). \xc4\x8ce se dnevno u\xc5\xbeije 1,500\xc2\xa0mg vitamina\xc2\xa0C, se tveganje za protin zmanj\xc5\xa1a za 45\xc2\xa0%. U\xc5\xbeivanje kave, vendar ne \xc4\x8daja, je povezano z manj\xc5\xa1im tveganjem za protin. Protin je lahko drugotnega pomena pri apneji med spanjem, ko se iz celic, ki jim primanjkuje kisika, spro\xc5\xa1\xc4\x8dajo purini. Zdravljenje apneje lahko zmanj\xc5\xa1a pojavnost napadov.\n_START_SECTION_\nZdravljenje\n_START_PARAGRAPH_\nPrvotni cilj zdravljenja je pomiriti znake akutnega napada. Ponavljajo\xc4\x8de se napade je mogo\xc4\x8de prepre\xc4\x8diti z drugimi zdravili, ki zni\xc5\xbeujejo raven se\xc4\x8dne kisline v serumu. Na bolni sklep se da ve\xc4\x8dkrat dnevo led (za 20 do 30 minut), da zmanj\xc5\xa1a bole\xc4\x8dine. Mo\xc5\xbenosti za akutno zdravljenje so tudi nesteroidna protivnetna zdravila (NSAR), kot recimo kolhicin in kortikosteroidi, medtem ko mo\xc5\xbenosti za prepre\xc4\x8devanje vklju\xc4\x8dujejo alopurinol, febuksostat in probenecid. Zni\xc5\xbeevanje ravni se\xc4\x8dne kisline lahko bolezen pozdravi. Zdravljenje soobolenj je prav tako pomembno.\n_START_SECTION_\nNSAR\n_START_PARAGRAPH_\nNesteroidna protivnetna zdravila so obi\xc4\x8dajno zdravilo izbora pri zdravljenju protina, vsa sredstva so bolj ali manj enako u\xc4\x8dinkovita. Izbolj\xc5\xa1anje je videli najkasneje po \xc5\xa1tirih urah, zdravljenje pri tem priporo\xc4\x8dajo za dobo enega do dveh tednov. Teh zdravil se ne priporo\xc4\x8da pri ljudeh z nekaterimi drugimi zdravstvenimi te\xc5\xbeavami, kot so gastrointestinalne krvavitve, ledvi\xc4\x8dna ali sr\xc4\x8dna odpoved. Indometacin je \xc5\xbee od nekdaj najbolj pogosto uporabljen NSAR, alternative, npr. ibuprofen, pa imajo lahko prednost zaradi njihovega bolj\xc5\xa1ega profila, kar se stranskih u\xc4\x8dinkov ti\xc4\x8de, \xc4\x8detudi niso najbolj u\xc4\x8dinkovite. Za bolnike, pri katerih je predpisovanje NSAR bolj tvegano zaradi stranskih u\xc4\x8dinkov na \xc5\xbeelod\xc4\x8dno sluznico, se dodatno daje zaviralec protonske \xc4\x8drpalke.\n_START_SECTION_\nKolhicin\n_START_PARAGRAPH_\nKolhicin je alternativa za bolnike, ki nesteroidnih protivnetnih zdravil ne prena\xc5\xa1ajo. Njegovi stranski u\xc4\x8dinki (predvsem prebavne motnje) omejujejo njegovo uporabnost. Prebavne motnje so odvisne od odmerka in tveganje lahko zmanj\xc5\xa1amo z uporabo manj\xc5\xa1ih, vendar \xc5\xa1e vedno u\xc4\x8dinkovitih odmerkov. Kolhicin lahko interaktira z drugimi najpogosteje predpisanimi zdravili, med drugim na primer z atorvastatinom in eritromicinom.\n_START_SECTION_\nGlukokortikoidi\n_START_PARAGRAPH_\nGlukokortikoidi so po izku\xc5\xa1njah ravno toliko uspe\xc5\xa1ni kot nesteroidna protivnetna zdravila  in se jih lahko uporabi, \xc4\x8de obstajajo kontraindikacije za NSAR. Prav tako privede do izbolj\xc5\xa1anja pri injekciji v sklep. Septi\xc4\x8dni artritis je treba izklju\xc4\x8diti, saj lahko v tem primeru kortikosteroidi stanje poslab\xc5\xa1ajo.\n_START_SECTION_\nPeglotikaza\n_START_PARAGRAPH_\nPeglotikazo (Krystexxa) so leta 2010 v ZDA odobrili za zdravljenje protina. Predstavlja alternativo za 3\xc2\xa0% ljudi, ki ne prena\xc5\xa1ajo drugih zdravil. Pegloticazo se daje v obliki intravenske infuzije vsaka dva tedna. Ugotovljeno je, da zni\xc5\xbeuje raven se\xc4\x8dne kisline pri tej populaciji.\n_START_SECTION_\nPrepre\xc4\x8devanje\n_START_PARAGRAPH_\nZa prepre\xc4\x8devanje nadaljnjih epizod protina so na voljo \xc5\xa1tevilna zdravila, med drugim inhibitor ksantin oksidaze (recimo alopurinol in febuksostat) in urikozuriki (kot sta probenecid in sulfinpirazon). Z njimi se obi\xc4\x8dajno za\xc4\x8dne zdraviti en ali dva tedna po akutnem napadu, zaradi teoreti\xc4\x8dnih zadr\xc5\xbekov, kar se poslab\xc5\xa1anja napada ti\xc4\x8de, in se pogosto uporablja v kombinaciji z NSAR ali kolhicinom v prvih treh do \xc5\xa1estih mesecih. Niso priporo\xc4\x8dljiva, dokler oseba ne do\xc5\xbeivi dveh napadov protina, razen v primeru destruktivnih sprememb na sklepu, tofov ali uratne nefropatije, saj se zdravila doslej niso izkazala kot stro\xc5\xa1kovno u\xc4\x8dinkovita. Ukrepe za zni\xc5\xbeevanje urata naj bi se zvi\xc5\xa1evalo, dokler se\xc4\x8dna kislina v serumu ne pade pod 300\xe2\x80\x93360 \xc2\xb5mol/L (5.0\xe2\x80\x936.0\xc2\xa0mg/dL), in se jih nato v nedogled dr\xc5\xbealo. \xc4\x8ce se ta zdravila uporablja kroni\xc4\x8dno v \xc4\x8dasu napada, je priporo\xc4\x8dljivo njih dajanje prekiniti. \xc4\x8ce ravni ni mogo\xc4\x8de zmanj\xc5\xa1ati pod 6,0\xc2\xa0mg/dl in \xc4\x8de se pri tem napadi ponavljajo, je to razumeti kot neuspeh zdravljenja ali pa kot refrakcijski protin. Na splo\xc5\xa1no se zdi, da je probenecid manj u\xc4\x8dinkovit kot alopurinol._NEWLINE_Urikozuri\xc4\x8dna zdravila so obi\xc4\x8dajno raje daje, kadar se ugotovi zmanj\xc5\xa1ano izlo\xc4\x8danje se\xc4\x8dne kisline - 24-urna koli\xc4\x8dina izlo\xc4\x8denega urina vsebuje manj kot 800\xc2\xa0mg se\xc4\x8dne kisline. Ne priporo\xc4\x8da se za osebe z zgodovino ledvi\xc4\x8dnih kamnov. \xc4\x8ce se v 24 urah z urinom izlo\xc4\x8di ve\xc4\x8d kot 800 mg, gre za prekomerno tvorbo, tako da ima zaviralec ksantin oksidaze prednost._NEWLINE_Zaviralci ksantin-oksidaze (med drugim alopurinol in febuksostat) zavirajo proizvodnjo se\xc4\x8dne kisline; dolgotrajna terapija je varna in se jo dobro prena\xc5\xa1a, lahko se uporablja pri ljudeh z okvaro ledvic ali uratnih kamnov, \xc4\x8deprav alopurinol pri majhnem \xc5\xa1tevilu posameznikov povzro\xc4\x8da preob\xc4\x8dutljivost. V takih primerih se priporo\xc4\x8da kot alternativo febuksostat.\n_START_SECTION_\nPrognoza\n_START_PARAGRAPH_\nAkutni napad protina, \xc4\x8de se ga ne zdravi, po navadi izzveni v petih do sedmih dneh; 60% ljudi pa v roku enega leta do\xc5\xbeivi ponoven napad. Osebe s protinom imajo pove\xc4\x8dano tveganje za visok krvni tlak, diabetes, metaboli\xc4\x8dni sindrom, bolezni ledvic in bolezni srca in o\xc5\xbeilja, kar vse pomeni pove\xc4\x8dano tveganje smrti. To je lahko delno zaradi povezave z odpornostjo na inzulin in debelostjo, vendar se zdi, da so nekatera pove\xc4\x8dana tveganja neodvisna drugo od drugega._NEWLINE_Brez zdravljenja se lahko epizode akutne putike razvijejo v kroni\xc4\x8den protin, z uni\xc4\x8denjem sklepnih povr\xc5\xa1in, deformacijo sklepa in nebole\xc4\x8dimi tofi. Ti tofi pojavijo pri 30% oseb, ki se jih petih let dolgo ni zdravilo, pogosto v u\xc5\xa1esni vija\xc4\x8dnici , prek olekranon procesov ali na ahilovi peti . Z agresivnim zdravljenjem lahko zginejo. Ledvi\xc4\x8dni kamni prav tako lahko pogosto zapletejo protin, prizadenejo med 10 in 40% ljudi, vzrok pa je v nizki vrednosti pH urina, ki pospe\xc5\xa1uje izlo\xc4\x8danje se\xc4\x8dne kisline. Lahko pride tudi do drugih oblik kroni\xc4\x8dne ledvi\xc4\x8dne disfunkcije .\n_START_SECTION_\nEpidemiologija\n_START_PARAGRAPH_\nProtin prej ali slej prizadene okoli 1-2\xc2\xa0% ljudi na Zahodu in postaja vse pogostej\xc5\xa1i. Pogostnost protina se je med 1990 in 2010 skoraj podvojila. Ta porast je verjetno posledica vse ve\xc4\x8dje pri\xc4\x8dakovane \xc5\xbeivljenjske dobe, sprememb v prehrani in pove\xc4\x8danja bolezni, povezanih s protinom, kot sta metaboli\xc4\x8dni sindrom in visok krvni tlak. Na hudost protina vplivajo tudi starost, rasa in letni \xc4\x8das. Pri mo\xc5\xa1kih, starej\xc5\xa1ih od 30 let, in \xc5\xbeenskah, starej\xc5\xa1ih od 50 let, zna\xc5\xa1a raz\xc5\xa1irjenost 2\xc2\xa0%._NEWLINE_V Zdru\xc5\xbeenih dr\xc5\xbeavah Amerike je protin dvakrat bolj verjeten pri afroameri\xc5\xa1kih mo\xc5\xa1kih kot pa pri evroameri\xc5\xa1kih mo\xc5\xa1kih. Pogostnost je visoka med narodi pacifi\xc5\xa1kih otokov \xe2\x80\x93 pri Maorih na Novi Zelandiji, vendar pa je redka pri avstralskih staroselcih, kljub vi\xc5\xa1ji povpre\xc4\x8dni koncentraciji se\xc4\x8dne kisline v tej skupini. Bolezen je postala obi\xc4\x8dajna na Kitajskem, v Polineziji in urbani podsaharski Afriki. Nekatere \xc5\xa1tudije so pokazale, da se napadi protina pojavljajo pogosteje spomladi. To so pripisali sezonskim spremembam v prehrani, u\xc5\xbeivanju alkohola, telesni aktivnosti in temperaturi.\n_START_SECTION_\nZgodovina\n_START_PARAGRAPH_\nAngle\xc5\xa1ko ime za protin \xe2\x80\x93\xc2\xa0\xc2\xbbgout\xc2\xab\xc2\xa0\xe2\x80\x93 je prvi uporabil Randolphus iz Bockinga okoli leta 1200. Izhaja iz latinske besede\xc2\xa0\xc2\xbbgutta\xc2\xab, to je\xc2\xa0\xc2\xbbkapljica\xc2\xab\xc2\xa0[teko\xc4\x8dine]. Po Oxfordskem slovarju angle\xc5\xa1\xc4\x8dine izhaja iz \xc5\xa1aljivega preobra\xc4\x8danja besede, ki pomeni\xc2\xa0\xc2\xbbpu\xc5\xa1\xc4\x8danje bolnih snovi iz krvi v sklepih in okoli njih\xc2\xab._NEWLINE_Protin pa so poznali \xc5\xbee v antiki. V preteklosti so ga imenovali\xc2\xa0\xc2\xbbkralja bolezni in bolezen kraljev\xc2\xab ali\xc2\xa0\xc2\xbbbolezen bogatinov\xc2\xab. Prvi dokaz o bolezni je opis artriti\xc4\x8dnega palca iz Egipta leta 2600 pred na\xc5\xa1im \xc5\xa1tetjem. Gr\xc5\xa1ki zdravnik Hipokrat je okoli 400 pred na\xc5\xa1im \xc5\xa1tetjem bolezen omenil v svojih\xc2\xa0\xc2\xbbAforizmih\xc2\xab, in pri tem pokazal na odsotnost obolenja pri skopljencih in \xc5\xbeenskah pred menopavzo. Aulus Cornelius Celsus (30 A. D.) je opisal povezanost z alkoholom, kasnej\xc5\xa1i nastop pri \xc5\xbeenskah in z boleznijo povezane probleme z ledvicami:_NEWLINE_Gost se\xc4\x8d, z usedlino, ki je bele barve, pa ka\xc5\xbee, da je bole\xc4\x8dina in bolezen navezana na sklepe in notranje organe ... Te\xc5\xbeave s sklepi na rokah in stopalih so zelo pogoste in vztrajne, kot se javljajo pri podagri in cheiragri. Redko prizadenejo skopljence, de\xc4\x8dke pred spolnim odnosom z \xc5\xbeensko, ali pa \xc5\xbeenske ... izjema so \xc5\xbeenske, pri katerih je mese\xc4\x8dna \xc4\x8di\xc5\xa1\xc4\x8da zavrta ... nekateri bolniki so se bolezni znebili do smrti, ker so se vzdr\xc5\xbeali vina, medice in spolnih odnosov._NEWLINE_Leta 1683 je angle\xc5\xa1ki zdravnik Thomas Sydenham opisal, kako se obolenje javlja v zgodnjih jutranjih urah in kako se raje loteva starej\xc5\xa1ih mo\xc5\xa1kih:_NEWLINE_Bolniki s putiko so na splo\xc5\xa1no ali starci ali pa mo\xc5\xa1ki, katerih \xc5\xbeivljenje v mladosti je kon\xc4\x8dalo v prezgodnji starosti \xe2\x80\x93 zaradi razvratnih navad, med katerimi ni bolj pogostej\xc5\xa1e kot pa kot prezgodnja in pretirana nagnjenost k prevratu in podobnim iz\xc4\x8drpujo\xc4\x8dim strastem. \xc5\xbdrtev gre v posteljo in zaspi, zdrava kot riba. Okoli dveh zjutraj se prebudi s hudo bole\xc4\x8dino v velikem palcu; redkeje na peti, v gle\xc5\xbenju ali nartu. Bole\xc4\x8dina je, kot da bi \xc5\xa1lo za izpah, prizadeti deli pa kot da so politi z mrzlo vodo. Sledi mrazenje in tresavica, malo vro\xc4\x8dine ... No\xc4\x8d mineva v mukah, brez spanca, bolnik ves \xc4\x8das preobra\xc4\x8da prizadeti del in i\xc5\xa1\xc4\x8de bolj\xc5\xa1o lego v postelji; premetavanju ni konca, prav tako kot ne bole\xc4\x8dinam v mu\xc4\x8denem udu, napad vse skupaj samo \xc5\xa1e poslab\xc5\xa1a. _NEWLINE_Nizozemski znanstvenik Antonie van Leeuwenhoek je kot prvi leta 1679 opisal sliko uratnih kristalov pod mikroskopom. Leta 1848 je angle\xc5\xa1ki zdravnik Alfred Baring Garrod dojel, da je prese\xc5\xbeek se\xc4\x8dne kisline v krvi vzrok za protin.\n_START_SECTION_\nDruge \xc5\xbeivali\n_START_PARAGRAPH_\nKer ve\xc4\x8dina drugih \xc5\xbeivali encim urikazo, ki se\xc4\x8dno kislino razgrajuje, lahko proizvaja, protin pri njih nastopa redko. Ljudje in drugi primati te mo\xc5\xbenosti nimajo, tako da je protin pri njih pogost. Zanimivo pri tem je, da primerek\xc2\xa0\xc2\xbbTyrannosaurus rexa\xc2\xab, znan kot\xc2\xa0\xc2\xbbSue\xc2\xab, ka\xc5\xbee znake protina.\n_START_SECTION_\nRaziskave\n_START_PARAGRAPH_\nZa protin se raziskuje \xc5\xa1tevilna nova zdravila, kot so anakinra, kanakinumab in rilonacept. Na voljo je Rekombinantni nadomestni encim za urikazo (razburikaza), njegova uporabnost pa je omejena, saj spro\xc5\xbea avtoimunski odziv. V razvoju so razli\xc4\x8dice, ki so manj antigenske.'